CHAYO ออกหุ้นกู้ 1.25 พันลบ. ชูดบ.สูง 5.70% ขายสถาบัน-รายใหญ่ 18-22 พ.ย.นี้
CHAYO ออกหุ้นกู้ 1.25 พันลบ. อายุ 3 ปี ครบกำหนดไถ่ถอน ปี 2567 ดอกเบี้ยคงที่ 5.70% ต่อปี จ่ายดอกเบี้ยทุกๆ 3 เดือน เสนอขายสถาบัน-รายใหญ่ 18-22 พ.ย.นี้ จ่อนำเงินที่ได้ใช้เป็นเงินทุนสำหรับการขยายกิจการและชำระคืนหุ้นกู้เดิม

8 พ.ย. 2564

บริษัท ชโย กรุ๊ป จำกัด (มหาชน) หรือ CHAYO เสนอขายหุ้นกู้ ครั้งที่ 1/2564 มูลค่าไม่เกิน 1,250 ล้านบาท อายุ 3 ปี ครบกำหนดไถ่ถอน ปี 2567 อัตราดอกเบี้ยคงที่ 5.70% ต่อปี จ่ายดอกเบี้ยทุกๆ 3 เดือน โดยเป็นการเสนอขายให้กับนักลงทุนสถาบัน และ/หรือนักลงทุนรายใหญ่ เปิดจอง 18 – 19 และ 22 พ.ย. 2564 ผ่านผู้จัดการการจัดจำหน่าย ได้แก่ บล.เมย์แบงก์ กิมเอ็ง (ประเทศไทย), บล.หยวนต้า (ประเทศไทย), บล.เมอร์ชั่น พาร์ทเนอร์, บล.เคทีบีเอสที, บล.อาร์เอชบี (ประเทศไทย), บล.ฟิลลิป (ประเทศไทย) และบล.สยามเวลธ์
ทั้งนี้บริษัทฯ จะนำไปใช้เป็นเงินทุนสำหรับการขยายกิจการและชำระคืนหุ้นกู้เดิม (ก่อนกำหนด) ของบริษัทฯ โดยผู้ออกหุ้นกู้มีสิทธิไถ่ถอนก่อนครบกำหนดไถ่ถอน
ด้านนายสุขสันต์  ยศะสินธุ์ ประธานเจ้าหน้าที่บริหาร CHAYO ประกาศขยายพอร์ตเพิ่ม โดยเพิ่มงบซื้อหนี้เพิ่มเป็น 2,500 ล้านบาท มั่นใจรายได้รวมในปี 2564 นี้จะเติบโตไม่ต่ำกว่า 25% อย่างแน่นอน
สำหรับผลการดำเนินงานตามงบการเงินรวมย้อนหลังปี 2562 บริษัทฯ มีรายได้รวม 317.91 ล้านบาท กำไรสุทธิ 111.05 ล้านบาท ส่วนปี 2563 มีรายได้รวม 520.38 ล้านบาท กำไรสุทธิ 154.80 ล้านบาท และงวด 6 เดือนแรกปี 2564 มีรายได้รวม 345.92 ล้านบาท กำไรสุทธิ 100.07 ล้านบาท
 
 
               
 